Eibar

Eibar Gipuzkoa mendebaldeko udalerri bat da, Debabarrena eskualdeko jendetsuena. Izan ere,  biztanle zituen . urtean; beraz, Gipuzkoako hiri jendetsuenetan laugarrena da (Donostia, Irun eta Errenteria baino ez dira jendetsuagoak). 24,78 km² ditu, eta Deba ibaiaren ertzean dago, Bizkaiarekiko mugan. Herria 1346. urteko otsailaren 5ean sortu zen, Gaztela eta Leongo errege Alfontso XI.ren foru bidez, Sant Andrés de Heybar izenarekin. 

 Izena 
Herriaren izena Eibar izan da, zenbait aldaera grafiko ezberdinekin (Heibar, Heybar, Eyvar eta abar), gutxienez XIV. gizalditik hona eta, ziurrenik, baita lehenago ere, hiria sortu orduko.

Hiri-gutuna jaso zuenean, herriko zaindariaren izena erantsi zioten sorrerako izen ofizialean: Sant Andrés de Heybar. San Andres parrokiaren lehenengo aipamena 1267. urtekoa da, nahiz eta egungo eraikina askoz geroagokoa den. 

Hala ere, nolabaiteko zalantza historikoa izan da Erregeak hiria sortzeko aginduan ezarritako izenarekin. Eibarko herriaren hiri-gutuna desagertuta dago XVII. mendeaz geroztik eta, hartara, sorreraren erreferentzia zaharrena Esteban Garibai historialariaren 1571. urteko lana da. Lan horretan aipatzen da erregeak herriari ezarritako hasierako izena Villa nueva de Sant Andrés izan zela eta horrek zenbait zalantza sortu izan ditu mendeetan zehar, zenbait historialarik zuzenean hartu baitzuten Garibairen aipua. Hala ere, Javier Elorza historialariaren ikerketak garbi utzi zuen Garibairen lanean akats txiki bat izan zela eta hiriaren jatorrizko izen ofiziala Sant Andrés de Heybar izan zela. Gainera, Garibaik berak ere "se llamó Heybar, de su primitivo nombre" erantsi zuen bere lanaren amaieran. 

Izen horrekin azalduko zaigu, beraz, Sant Andrés de Heybar (edo antzeko formak) XIV-XVI mendeetako agiri guztietan. Harrezkero, santu babeslearen izena atzean geratu zen eta Eibar soila nagusitu.

Etimologiari dagokionez, garbia dirudi izenaren bigarren osagaia ibar terminoari dagokiola; baina ez horrenbeste, ordea, zein den lehenengo osagaia. Hegi-ibar (hegi/hei izen arruntetik) eta Ego-ibar (Ego ibai eta ibarretik) formak aipatu dira jatorritzat, eta ez dago oinarri handiegirik ez bata, ez bestearen alde. Javier Elorza historialariak, bestalde, eio (eho) aditzarekin lotu du, Ego errekaren ibarrean zeuden errotekin lotuta egon daitekeelakoan. Eibarko Udalak osatutako batzorde batek Ego-Ibarra izena hartu zuen 20. mendearen azken laurdenean.

Eibarko herritarrei eibartarrak deritze, eta herri-goitizen batzuk ezagutzen dira, hala nola txaputxeruak («lehorrekoak»), xapu herrikoak eta armaginak; azken forma hori, bereziki Eibar futbol taldeari aplikatua.

Eibarko eta Eibartik eretan deklinatzen da izena herrian bertan: Eibarreko entzutea arrotza zaie bertakoei.

 Geografia 
 Udalerri mugakideak 
Gipuzkoa mendebaldeko udalerria izanik, Bizkaiarekin egiten du muga. Hala, bada, Eibarrek mendebaldean mugakide ditu Bizkaiko Etxebarria, Ermua, Mallabia eta Zaldibar herriak; iparraldean, Bizkaiko Markina-Xemein; ekialdean, Debabarreneko Soraluze eta Elgoibar; eta hegoaldean, Debagoieneko Bergara eta Elgeta.

 Auzoak 
 Baserri-auzoak 
Eibarren bost baserri-auzo daude:

 Otaola-Kiñarraga (Otola-Kiñarra): Ego errekaren hegoaldean dauden lur guztiak, Elgeta eta Bergararekin mugakide.
 Arrate: Elgoibarrekin mugan, izen bereko santutegiaren inguruko lurrak. 
 Gorosta: Gorosta errekaren urak biltzen dituen ingurua; Arrate auzoaren eta Santa Kurutz gainaren arteko lurrak.
 Mandiola: Santa Kurutz gainetik Bizkaiko mugarainoko lurrak, Akondia eta Urko mendien lurrak barne.
 Aginaga (Agiña): Ixua gainetik Markinarako bidean.

Hedadurari dagokionez, Kiñarraga-Otaola auzoa handiena da. Izan ere, ez da benetako auzoa, zenbait auzune txikiagoren batura baizik (Otaola, Urki, Kiñarraga...). Inguru horretan nekez jotzen du eguzkiak eta herri-basoak izan dira nagusi beti. Historian zehar baserri gutxi jaso dira Kiñarraga-Otaola inguruan, eta sortu diren bakarrak, gehienbat, herritik gertu eraiki dira. Eibar handitu ahala, baserriak galtzen joan dira, ordea.

Baserri kopuruaren arabera, Mandiola da auzorik handiena eta aberatsena. Gorostan eta Arraten ere badira hainbat baserri eta baseliza. Hala ere, hiru auzo horiek nahiko txikiak dira eta oso lotura estua izan dute herrigunearekin.

Baserri auzo horiei balle ere esaten zaie Eibarko euskaraz, baina berba hori bere horretan erabili barik baizik eta izenari lotuta. Honela: Kiñarra-balle, Arrate-balle, Gorosta-balle, Mandiola-balleEibarko Hiztegia eta Agiña-balle. Ez dago argi nola idatzi behar diren izen konposatu hauek: Gorosta-Balle, Gorosta-balle, Gorosta Balle ala Gorostaballe. Artikuluarekin ere erabiltzen dira batzuetan: Gorostaballiak (ergatiboan).

Bost auzoen artean berezi eta bakartuena Aginaga da. Ixua mendiaz bestalde dagoenez, Artibai ibaiaren arroan, Eibarko herrigunearekin hartu-eman txikiagoa izan du eta haren izaera berezia du, eliza, eskola, kanposantua, taberna eta abarrekin. Hizkera aldetik, Markinako hizkeraren eragin nabaria dauka, Eibarkoaren ezaugarriak gordetzen dituen arren.


 Herriguneko auzoak 
 Azitain
 Urkizu. Herrian Urkuzua izenaz ere ezaguna.
 Saratsuegi. Eibartarrek Sautsi esaten diote, XXI. mendean urbanizatutako inguru horri.
 Txonta
 Jardineta
 Ipurua
 Urki. Jatorri etimologikoa, Urkidi.
 Ubitxa. Jatorri etimologikoa, Ubidieta,-> Ubieta -> Ubitta -> Ubitxa.
 Legarre
 Amaña

 Eibarko mendiak mendi-lerroa 
Eibar inguruan dauden mendi ugariek Eibarko mendiak izeneko mendi-lerroa osatzen dute.  Nagusi eta ezagunenak Kalamua eta Urko dira, baina hauek dira mendi guztiak:
 Aizketa
 Akondia / Arrikurutz
 Ariznabar
Arrate
 Artarrai
 Azkonabieta Baldaburu / Baldako txuntxurra
 Egoarbitza
 Eriano
 Galdaramuño
 Garagoiti
 Gaztelumendi Illordoko gaña
Intxorta
Kalamua / Maaxa
 Krabeliñaitz
 Mendibil
 Morkaiko Moru
 Santamariñazar
 Topinburu
Urko

 Eibarko errekak 
Lurrez txikia da Eibarko udalerria eta ez dauka ibai handirik bere lurretan. Ego errekak gurutzatzen du herri guztia, sartaldetik sortaldera eta Deba ibaiarekin egiten du bat Maltzagan, udalerriaren ekialdeko muturrean. 

Ego errekak jasotzen ditu Eibarko lurretako ur gehienak, Aginaga auzokoak izan ezik, Artibai ibaira baitijoaz auzune horretako erreketan bildutako urak, Bizkai alderantz, beraz.

Hona hemen Eibarko lurretan dauden erreka, iturri eta adarren zerrenda:

 Artibai arrokoak: Arando, Agiña eta Urko; Orberreka eta Altzerreka; Itturguen, Iteriaga (Itterixa) eta Altzorbe.
 Ego errekaren ipar isurialdekoak: Kortatxo; Karabia eta Abauntzaga (Abontzaerreka); Ardantza; Trango, Ormaiztegi, Txarako, Pagaegi, Errentziño eta Matxaria; Aasuaerreka; Txarakoerreka; Iruintxaur, Magdala, Pagolaerreka eta Gorosta; Zubiaga; Pagoaga; Iruitz, Maaldegi, Txindurrierreka eta Zaturio.
 Ego errekaren hego isurialdekoak: Iburrerreka; Otaola; Txaltxako; Ubidieta (Ubitxa), Lixiberreka eta Unbe; Asurtza, Aranbaltz eta Txonta; Indurio, Kiñarraga eta Aiagaerreka (Aixerreka); Aldabeerreka; Errialtzu.

 Historia 
Hiribildua sortu baino lehen, Ego ibarrean bazen burdinolen inguruan osatutako egitura administratibo bat, gaur eguneko udalerrien eta are probintzien mugez gaindi.

Gaztelako Alfontso XI.a erregeak foru gutuna eman zion 1346ko otsailaren 5ean Villanueva de San Andrés de Heybar izenaz. Bertan, agindu zuen lekua jendeztatzea, harresiz ixtea, dorrez hornitzea, eta abar. Ondoren eratu ziren lehen kaleak izan ziren Barrenkale, Elgetakale, Somera eta Txurio. XV. mendean, biztanleria bost halako eta gehiago handitu zuen, itsasoari begira egiten zuen industria-jardueraren epelean.

1766ko matxinadak (artoaren eta gariaren garestitzeak sortutakoak), eta 1794. urtean Frantziako tropen sarrerak (Konbentzioaren Gerra) herria lur jota utzi zuten. Kontzejua, eskolak eta elizaren zati bat erre egin zituzten; 116 etxe galdu ziren auzoetan eta arrabalean. 

Karlisten gerrateek ere ez zioten onik egin herriari, Eibar liberala zelako. Maria Angela izeneko emakume bat nabarmendu zen Eibarren liberalen alde, eta kalea eman zion ondoren Udalak.

Espainiako II. Errepublikari oso lotuta egon zen Eibar, haren aldarrikapenean ordu batzuz aurreratu zirelako eibartarrak herriko plazan, udaletxean. Espainiako Gerra Zibila hastean, Errepublikari leial lotu zitzaion herria, eta 1936ko irailean, behin matxinoek Gipuzkoa azpiratutakoan, frontearen lehen posizioan egon zen herria. Egoera hori 1937ko apirilaren 26 arte luzatu zen, indar kolpistak herrira sartu zirenean. Kalte handiak izan zituen kaskoan bonbardaketen eta suaren ondorioz.

Gerratearen ondoren herriaren fisionomia eta itxura goitik behera aldatu zen. 1940ko urriaren 8an, "Regiones Devastadas" delakoaren Zuzendaritza Nagusiak urbanizazio-proiektua onartu zuen, eta beste gauza askoren artean, Ego erreka tapatzea erabaki zuten, lurrazal gehiago edukitzeko asmoz.

 Ekonomia 
Ekonomiaren arloan, Eibar hiriak beti izan du metalarekin zerikusia duen industriarik, eta armagintza izan da herriari izana (eta baita izena ere) eman dion lanbide tradizionala. XV. gizalditik XX. gizaldira bitartean, horixe izan da eibartarren lanbide ezagunena (grabatuarekin eta damaskinatuarekin batera). XX. mendean, berriz, armagintzak indarra galtzen joan zen, eta beste sektore batzuk indartzen. Azpimarratzekoa, bereziki josteko makinak egiten zituen Alfa, eta bizikleta fabrika ugariak (GAC, Orbea, Abelux, BH...), guztiak ere Eibarren sortutakoak, nahiz eta XX. mende amaieran beste herri batzuetara joan ziren gehienak, Eibarren historikoki izan duen lur-sail gabeziak bultzatuta. Gaur egun, Eibarko ekonomia metalen eraldatzean oinarritzen da, bereziki autoen atalak egiteko, baina horrez gain, makina erreminta, armak eta mikrofusioa ere nabarmentzekoak dira.

2017an honela banatzen ziren sektore ekonomikoak: Lehen sektorea %0,2; bigarren sektorea %19,3; hirugarren sektorea %75,9; eta eraikuntza %4,6.thumb|Orografia menditsua du Eibarrek, eta hiria mendian gora hazi da

 Demografia 
Gipuzkoa eta Bizkaiko beste herri batzuetan bezala, Eibarren ere biztanleriaren hazkunde handia gertatu zen XX. mendeko 50eko eta 60ko hamarkadan. Eskualdearen hazkunde begetatiboaz gain, Espainiatik etorkin asko iritsi ziren, Gipuzkoako garapen ekonomikoak sortutako eskulan eskaria betetzera.

1980ko hamarkadan populazioaren gainbehera hasi zen, krisialdi ekonomikoaren eraginez. Biztanleen galera ez da eten, nahiz eta XXI. mendearen hasieran pixka bat moteldu zen.

2019an 27.246 biztanle zituen, horietatik %24,65ek 65 urte edo gehiago zuten. Eta atzerrian jaiotakoen kopurua %11,57 zen.

 Biztanleriaren bilakaera 

 Politika 

2019an Miguel de los Toyos (PSE) alkate hautatu zuten berriro, aurreko legegintzaldietan bezala, bere alderdiak zinegotzi bat galdu zuen arren Eusko Alderdi Jeltzalearen mesedetan.
 Udal hauteskundeak 

 Alkateak 
Hauek izan dira Eibarko azken alkateak:thumb|eskuinera|Eibarko udaletxea.
AlkateaAgintaldi hasieraAgintaldi amaieraAlderdia Mikel Larrañaga Mandiola 1979 1983 Euzko Alderdi Jeltzalea Jesus Maria Agirre  1983 1987 Euzko Alderdi Jeltzalea Aurora Baskaran Martinez 1987 1991 Euskadiko Alderdi Sozialista-Euskadiko Ezkerra Aurora Baskaran Martinez 1991 1993 a Euskadiko Alderdi Sozialista-Euskadiko Ezkerra Iñaki Arriola Lopez 1993 1995 Euskadiko Alderdi Sozialista-Euskadiko Ezkerra Iñaki Arriola Lopez 1995 1999 Euskadiko Alderdi Sozialista-Euskadiko Ezkerra Iñaki Arriola Lopez 1999 2003 Euskadiko Alderdi Sozialista-Euskadiko Ezkerra Iñaki Arriola Lopez 2003 2007 Euskadiko Alderdi Sozialista-Euskadiko Ezkerra Iñaki Arriola Lopez 2007 2008 b Euskadiko Alderdi Sozialista-Euskadiko Ezkerra Miguel de los Toyos Nazabal 2008 2011 Euskadiko Alderdi Sozialista-Euskadiko Ezkerra Miguel de los Toyos Nazabal 2011 2015 Euskadiko Alderdi Sozialista-Euskadiko Ezkerra Miguel de los Toyos Nazabal 2015 2019 Euskadiko Alderdi Sozialista-Euskadiko Ezkerra Miguel de los Toyos Nazabal 2019 2021 c Euskadiko Alderdi Sozialista-Euskadiko Ezkerra Jon Iraola Iriondo 2021 Jardunean Euskadiko Alderdi Sozialista-Euskadiko Ezkerra
a Alkateak ez zuen legegintzaldia bukatu.

b Alkateak ez zuen legegintzaldia bukatu.

c Alkateak ez zuen legegintzaldia bukatu.

 Euskara 
Eibarko euskara (euskeria) mendebaleko euskalki edo bizkaieraren aldaera da, Debaerdikoa. Deba eskualdeko hainbat herrik osatzen dute Debaerdiko hizkera: Aldaera hori honako herri hauetan hedatzen da, Bizkaiko Ermua eta Mallabia eta Gipuzkoako Antzuola, Bergara, Eibar, Elgeta eta Soraluze. Horien artean aipatzekoa da Antzuolan eta Bergaran gainontzekoetan baino handiagoa izan dela Gipuzkoako euskararen eragina. Debaerdiko hizkeren artean Mallabikoa da besteetatik gehien urruntzen dena, Durangaldeko hizkerekin zubi lana egiten du eta.

Egun Eibarko euskararen Hiztegia eskuragai da, herriko betiko berbak gorde eta ez ahazteko.

2021. urtean 14.319 euskaldun ziren Eibarren, hau da, herritarren % 53,44.
Euskara batua sortzearen aldeko Ermuko zinean (1968), besteak beste, Eibarko Idazle eta euskaltzale gazte batzuk ere egon ziren. Euskal Idazkaritzak 1964an onartutako gomendioak onartu eta erabiliz, denbora laburrean ohitura bihurtu zuten. Horrela ulertu behar da handik lau urtera gauzatu zen Ermuko zina (1968ko ekainaren 28-29-30an) zeinean Baionan proposaturiko irizpideak baliatzeko konpromiso tinkoa hartu baitzuten, alegia, euskara batua sortzearen aldekoa. Geroago, 1970ean Batasunaren Kutxa liburuaren sarreran, Baionan eta Eibarren zina berretsi eta sinatutako hirurogeita hiru euskaltzale eta idazleen zerrenda argitaratu zen. Horien artean baziren Eibartar batzuk: Imanol Laspiur, Juan San Martin, Serafin Basauri eta Bego Etxebarria.

1982an Udalak, Mikel Larrañaga alkateak sinatuta Euskaraz eta kitto! izeneko udal bandoa proklamatu zuen, zeina 1982ko abenduaren 21ean egin zen publiko. Agiri eta aldarrikapen publikoaren azken hiru hitzak dira euskaraz eta kitto. Hitzok oihartzuna izan zuten eta hurrengo urtean Korrikaren lelo bilakatu ziren, eta oinarri izan ziren gainera Eibarko Eta Kitto euskara elkartea eta tokiko aldizkaria izendatzeko. Euskara sustatzeko ekintza bat entzutetsua izan zen bandoaren argitarapen eta hedapena.

 Unibertsitatea 

 Udako Euskal Unibertsitatea 
Juan San Martin beka 2001 urtean jarri zen abian Eibarko Udalaren eta Udako Euskal Unibertsitatearen arteko lankidetzan. Bekaren helburua euskarazko ikerketa sustatzea da. Lantzen diren ikerketa-esparruak Juan San Martinek bere bizitzan zehar landu zituenak dira: Antropologia, linguistika, filologia, toponimia, filosofia, literatura, botanika, artea, historia, kazetaritza, etnologia, mendizaletasuna eta zuzenbidea.

2019an GOI ikastegia sortu zuen UEUk Euskal Herriko Unibertsitatearen babespean, eta azpiegitura horrekin urte bat geroago 2020ean online eta euskaraz martxan jarri zuten Irakaskuntza ertainetan irakaslea izateko behar den master ofiziala.

 Euskal Herriko Unibertsitatea 
ezkerrera|thumb|Eibarko Industria Ingeniaritza Teknikoko Unibertsitate Eskola
Gipuzkoako Ingeniaritza Eskola 2016. urtean sortu zen lehenagoko Eibarko Industria Ingeniaritza Teknikoko Unibertsitate Eskola eta Donostiako Eskola Politeknikoa elkartu zirenean.

Historikoki 1968ko azaroaren 14an hasi ziren zentroko eskolak eta jarduera akademikoak. Universidad Laboral esaten zitzaion orduan, eta euskaraz, Eibarren, Unibertsitate Laborala esan izan zaio ordudanik, laburtuta Laborala euskaraz edo La Uni gaztelaniaz. Eibarko Zentro Tekniko Laborala unibertsitate laboralen sistemaren barnean sartzen zen; mota horretako zentroen zerrendako hamaikagarrena zen garai hartan, eta Euskal Herriko bakarra.

1988an, Industria Ingeniaritza Tekniko Elektrikoa (Industria Elektronika espezialitatea) ematen zuen Industria Ingeniaritza Teknikoko Unibertsitate Eskolak izaera propioa hartu zuen eta Euskal Herriko Unibertsitatean sartzeko prestatu zen. Sarrera hori 1994an gertatu zen, eskualdeko udalen, enpresarien eta beste erakunde batzuen babesarekin.

XXI. mendean, Unibertsitate Laboral zaharraren kanpusa Uni Eibar-Ermua lanbide heziketako ikastetxearekin partekatzen du Unibertsitate Eskolak.

 Kultura 
 Kirolak 

 SD Eibar da herriko futbol talde garrantzitsuena, eta 2014.urtetik Espainiako futbol ligako lehen mailan lehiatzen da. SD Eibar futbol taldeak 3.000 bazkide inguru ditu. 
 Eibarko Klub Deportiboak 2.500 bat bazkide biltzen ditu 12 kirol eta kultur ekintzatan.
 Eibar Rugby Taldea, eskualdeko talde bakarra. Ohorezko B Mailan jokatzen du,  estatu mailako bigarren maila altuena.

 Kultur azpiegiturak 

 Coliseo antzokia. 1949an inauguratua.
 Portalea kultur etxea. Arkitektura industrial arrazionalistako eraikina, garai batean AYA arma fabrika egon zen bertan. Eraikinean kokatzen diren hainbat zerbitzu:
 Margo eskola
 Zeramika eskola
 Juan San Martin liburutegia
 Armagintza museoa. XIV. mendetik gaur egunera arteko Eibarko armagintzaren bilakaera erakusten du.
 Udal euskaltegia.
 Erakusketa aretoa.

 Indianokua gaztelekua
 Arrateko aterpetxea eta Gerra Zibileko fronteari buruzko interpretazio zentroa.
 Legarre musika sorkuntzarako gunea.

 Kultur ekimenak 
 Asier Errasti Film laburren zinemaldia
 Indalecio Ojanguren argazkilaritza lehiaketa
 Eibarko antzerki jardunaldiak
 Juan San Martin beka. Eibarko Udalaren eta Udako Euskal Unibertsitatearen artean antolatzen dute Juan San Martin beka, Juan San Martin eibartarraren omenez euskarazko ikerketa sustatzeko. Lantzen diren ikerketa esparruak Juan San Martinek bere bizitzan zehar landutakoak dira: Antropologia, linguistika, filologia, toponimia, filosofia, literatura, botanika, artea, historia, kazetaritza, etnologia, mendizaletasuna eta zuzenbidea.

 Jai Egunak 
Eibarko jaiegun garrantzitsuenak hurrengo hauek dira:
 Urte berri eguna: ohitura handia dago urtearen lehen egunean Eibarko Urko mendira igotzeko.
 San Blas eguna: otsailaren 3a. Eibartar askok Sanblasopila egiten dute.
 Santa Ageda bizpera: otsailaren 4a. Eibartar ugari kantuan eta eskean irteten dira beren makilak eskutan.
 Inauteriak edo aratosteak: Egun garrantzitsuenetako bat eguen zuria da, ikastola eta eskoletako umeek beren koko jantziekin desfile bat egiten baitute. Asteartea nagusien jaieguna izaten da.
 San Juan eguna: San Juan eguna eta horren bezpera. Su artifizialek eta Untzaga plazan urtero egiten den suak markatzen ditu egunok.
 Arrateko jaixak: irailak 7 eta 8a. Bezperan kontzertuak izaten dira Arrateko kanpan. Arrate egunean, irailaren 8an, eibartarrak Arratera igotzen dira.
 San Andres eguna: Azaroaren 30a da. Bezperan, herri afaria izaten da eta egunean azoka antolatzen da. Inguruko artisauek zein baserritarrek bertara hurbiltzeko parada izaten dute beren produktuak saltzeko. Eguerdi aldean Eibarko Kezka dantza taldearen eskutik erromeria izaten da.
 Gaztainerre: Arima egunaren ostean, bigarren astelehena izaten da. Jateko barraskiloak eta gaztaina erreak izatea ohitura da.

 Ondasun nabarmenak 

 Jauregiak, erakundeak, azpiegiturak... 

Untzueta jauregia, XVII. mendekoa. Jatorria erdi aroan du, baina gaur egungo eraikina barrokoa da.
Aldatze jauregia, XVII. mendekoa. Armarri bikaina du fatxadan.
Markeskua jauregia, XVI. mendekoa. Bertan da UEUren kultura-egoitza.
Eibarko udaletxea, Ego ibaiaren gainean eraikitako hormigoizko eraikina, lehenetarikoa. Ramon Kortazar arkitektoak diseinatu zuen eta 1901eko irailaren 14an inauguratu zen. Bertako balkoitik 1931ko apirilaren 14an Espainiako Bigarren Errepublikako bandera izango zena zintzilikatu zuten, honela gainontzeko beste hiriei aurrea hartuz.
Coliseo antzokia, 1949an irekia eta 2007an berriztatua Victor Eusa Razquinen eskutik.
Tren geltokia. 1887an inauguratu zen eta 1909an handitu (data hori dago idatzita eraikinean).
Astelena frontoia. 1904an ireki zuten. Azkenengoz 2006 eta 2007 urteetan eraberritu zuten.
Armeria eskola. 1912an sortu zuten.
Sagartegieta jauregia. Malzaga auzoan kokatua. XVIII. mendekoa, estilo neoklasikoan eraikia. 
Untzagako dorrea, Untzaga plazan eraikia 1960ko hamarkadan, etxebizitza eraikina eta Gipuzkoako eraikin garaiena (77 metro), 20. mendea bitartean bederen. 

 Eraikin erlijiosoak 

San Andres eliza, XVI-XVII. mendeetan eraikia, baina eraikuntza eta itxura gotikoa du, nahiz eta hainbat elementu pizkundetar (zutabeak, korua, leihoak eta okuluak) eta barroko (ataria) izan. Bertan San Petriren eskultura erromaniko bat eta flandriar beirate bat daude, balio handikoak. Erretaula nagusia Diego Araotz eskultorearena da.
Arrateko Amaren santutegia, XVII. mende hasierakoa. Sarreran ur bedeinkatuaren ontzi gotikoa du, aurretik egondako elizaren lekukoa.
Aginagako San Migel eliza . Bataiarri erromaniko bat dauka.
Azitaingo baseliza: Azitain auzoko eliza, Kristo bizargabe batekin (munduko bakarretakoa).
Eibarko ermitak:
San Salvador
Santa Kurutz
Akondiako San Pedro
Zelaarteko San Roman
Egiako San Martin
Gorostietako Santa Maria Magdalena

 Argazki galeria 

 Eibartar ospetsuak 

Eibarkoak ditugu, besteak beste, Martin Lopez Isasi merkataria, Juan Antonio Mogel eta Juan San Martin idazleak eta Ignacio Zuloaga margolaria.  

Maria Unzueta puntista, Miguel Gallastegi pilotaria, eta Mari Carmen Lasagabaster erraketista (“Amaia”) kirolari aitzindariak izan ziren. Bestalde, Alberto Ormaetxea Errealeko inoizko entrenatzailerik hoberena da, taldeak dituen Espainiako futbol liga txapelketa biak irabaztea lortu baitzuen. Eibarkoa da Patxi Usobiaga eskalatzailea, 2009an munduko txapeldun izandakoa, eta baita Roberto Etxeberria moda disenatzaile ospetsua ere.

Euskaltzaleen Topaguneko presidentea 2014tik 2019ra izan zen Elena Laka abokatua ere Eibarkoa da.

Enrique Zuazua matematikaria, Asier Sarasua biologo-filologo-blogaria, Iraia Muñoa Hoyos bioteknologoa. Mireya Etxaluze eta  Javier Gorosabel astrofisikariak, Jose Ramon Etxebarria fisikaria eta Eneko Agirre informatikaria Eibarkoak dira. 

Udako Euskal Unibertsitateko idazkari nagusia da Ane Sarasua Aranberri eta Leire Narbaiza blogaria eta euskara-irakasle katedraduna Ebartarrak dira

Su ta Gar musika taldea Eibarren sortu zen.

 Erreferentziak 

 Kanpo estekak 

 www.eibar.eus Udalaren webgunea
 Eibar KE futbol taldearen webgunea
 Eibar.Org Eibarko internauten webgunea
 Eibarko Armagintza Museoa
 Eibarko euskeria
 Egoibarra batzordea, Eibarko ondare kulturala
Gerra Zibileko Eibarri buruzko dokumentala

Kategoria:Eibar
Kategoria:Gipuzkoako hiribilduak